google/wiki40b huggingface dataset:
Citroën DS4

Αρχική ιδέα και πραγματοποίηση

Στις αρχές του 2009, η Citroën ανακοίνωσε τη δημιουργία μιας ξεχωριστής εσωτερικής μάρκας πολυτελείας, υπό την ονομασία DS, που θα παράγεται παράλληλα με την σημερινή της σειρά αυτοκινήτων. Αποφασίστηκε ότι η νέα αυτή υπό-εταιρεία θα χρησιμοποιεί το όνομα του θρυλικού Citroën DS του 1955 - 1975 για να εκπροσωπεί τα μελλοντικά αυτοκίνητα, αν και αυτή τη φορά το ακρωνύμιο DS σημαίνει Different Spirit (Διαφορετικό Πνεύμα) και Distinctive Series (Ξεχωριστή Σειρά).
Η νέα αυτή παλέτα ξεκίνησε με το Citroën DS3, που λανσαρίστηκε τον Μάρτιο του 2010, ένα υψηλής ποιότητας αυτοκίνητο της κατηγορίας Β, με βάση το αμάξωμα της δεύτερης γενιάς του Citroën C3. Τον Οκτώβριο του 2010, στο Σαλόνι Αυτοκινήτου του Παρισιού, αποκαλύφθηκε το μικρομεσαίο πολυτελές Citroën DS4, της κατηγορίας C, που λανσαρίστηκε τον Μάιο του 2011, ενώ στα τέλη του 2011 κυκλοφόρησε και το ακόμα πιο μεγάλο Citroën DS5. Όλα αυτά τα μοντέλα έφεραν το νέο λογότυπο DS, μαζί με το γνωστό double chevron (διπλό λοχιόσημο) της Citroën, και όλα είχαν εξ αρχής εμφανώς διαφορετικά στυλ από τα αντίστοιχα δίδυμα μοντέλα τους.
Σταδιακά, μέσα στα έτη 2015 και 2016, η εταιρεία DS αυτονομήθηκε και όλα τα μοντέλα της στην Ευρώπη διατήρησαν αποκλειστικά το λογότυπο DS, καταργώντας οριστικά το σήμα και το όνομα της Citroën. Ως αποτέλεσμα, μετονομάστηκαν σε DS 3, DS 4 και DS 5 σκέτο, στα πλαίσια της σταδιακής αυτονόμησης των μοντέλων της σειράς DS σε ανεξάρτητη εταιρεία. Ειδικότερα όσα αντίτυπα της σειράς DS κατασκευάζονται στην Κίνα, κυκλοφόρησαν εξ αρχής με τα σκέτα ονόματα και υπό την νέα μάρκα πολυτελείας DS.

Αισθητική

Η εξωτερική εμφάνιση του DS4 βασίστηκε στο πρωτότυπο Citroën DS High Rider, το οποίο είχε παρουσιαστεί τον Μάρτιο του 2010, στο Σαλόνι Αυτοκινήτου του Γενεύης.
Ένα εντυπωσιακό σχεδιαστικό στοιχείο, τόσο στο DS High Rider, όσο και στο DS4 παραγωγής, είναι η τοποθέτηση των χειρολαβών των πίσω θυρών στα τελειώματα των πίσω παραθύρων και για την ακρίβεια στην οξεία γωνία όπου καταλήγουν οι πίσω πόρτες και ταυτόχρονα τα πίσω παράθυρα, έτσι ώστε να μην διακρίνονται εύκολα από τον εξωτερικό παρατηρητή και να δίνουν την οπτική εντύπωση ενός 3-πορτου μοντέλου. Μια παρενέργεια του σχήματος που έχουν, ωστόσο, είναι ότι δεν ανοίγουν τα πίσω παράθυρα. Για την ιστορία, η σχεδιαστική αυτή ιδέα, είχε ξεκινήσει από την Alfa Romeo 156 το 1997 και έχει γνωρίσει στα νεότερα χρόνια μεγάλη απήχηση και σε πολλά ακόμα μοντέλα, τόσο της Alfa Romeo, όσο και άλλων εταιρειών.

Διακρίσεις

Η αισθητική του Citroën DS4 απέσπασε ιδιαίτερα εγκωμιαστικά σχόλια από τον διεθνή Τύπο αυτοκινήτου. Ψηφίστηκε το «Most Beautiful Car of the Year» («το Ομορφότερο Αυτοκίνητο της Χρονιάς») από το International Automobile Festival, ξεπερνώντας μάλιστα την BMW Σειρά 5 F10 και το υβριδικό Honda CRZ. Επίσης, τον Μάιο του 2011 το γερμανικό περιοδικό αυτοκινήτου Auto Bild και τα θυγατρικά του ευρωπαϊκά περιοδικά, του απένειμαν το πρώτο Βραβείο του Καλύτερου Ντιζάιν στην κατηγορία του.
Ρομπέν των Δασών: Ο πρίγκιπας των κλεφτών

Υπόθεση

Πριν από 800 χρόνια, σε ένα σκοτεινό δάσος στη μεσαιωνική Αγγλία, ζούσε ένας ήρωας - ένας άνδρας τόσο εξαιρετικός ώστε το όνομα και η ιστορία του έγιναν μύθος. Γεννήθηκε μέσα στα πλούτη, αλλά απέκτησε ισχύ αφού έχασε ότι είχε. Ήταν ένας περιπετειώδης με ελεύθερο πνεύμα άνδρας, αλλά έδινε την υπόσχεση του σε μία μόνο γυναίκα. Ήταν άφοβος στο πεδίο της μάχης, αλλά επίσης συμπονετικός φίλος. Ήταν συγκαλυμμένος στην ανωνυμία, αλλά απελευθέρωσε ένα βασίλειο. Αυτός ήταν ο Ρομπέν των Δασών.
Η περιπέτεια ξεκινά όταν ο Ρομπέν ξεφεύγει από την Ιερουσαλήμ, όπου ήταν αιχμάλωτος από τους μουσουλμάνους με το απίστευτο στυλ του και επιστρέφει από τις Σταυροφορίες στην Αγγλία με τον σύντροφό του Αζίμ Ελ Σιρ Αλ Μπακίρ, για να ανακαλύψει ότι πρέπει να εκδικηθεί τον θάνατο του πατέρα του. Σε αυτό το ταξίδι, ο Ρομπέν γίνεται αρχηγός των παρανόμων, και η μία περιπέτεια συνοδεύει την άλλη, κλέβουν από τους πλούσιους και δίνουν στους φτωχούς.
Κύηκας

Υπάρχουν δύο διαφορετικά πρόσωπα στην ελληνική μυθολογία που φέρουν το όνομα Κύηκας (Κύηξ):
1) Ο Κύηκας ήταν σύζυγος της Αλκυόνης, μαζί με την οποία ζούσε ευτυχισμένος. Μια μέρα ο Κύηκας πήγε για ψάρεμα παρά τις παρακλήσεις της γυναίκας του, που είχε κακό προαίσθημα. Πράγματι, έπιασε θαλασσοταραχή και το πλοιάριό του βυθίστηκε. Η Αλκυόνη, που παρακολουθούσε από ένα βράχο, αυτοκτόνησε από την απελπισία της πέφτοντας από τον βράχο. Οι θεοί τους λυπήθηκαν και τους μετεμόρφωσαν σε πτηνά, το θαλασσοπούλι κύηκα και την αλκυόνη.
2) Ο Κύηκας ο Τραχίνιος ήταν βασιλιάς της Τραχίνας, που είχε ευεργετηθεί από τον Ηρακλή. Αμέσως μετά τον θάνατο του Ηρακλή και την άνοδό του στον Όλυμπο, τα παιδιά του, οι Ηρακλείδες, έμειναν χωρίς προστάτη και καταδιώχθηκαν από τον Ευρυσθέα. Κατέφυγαν αρχικώς στον Κύηκα, που θυμόταν τις ευεργεσίες του Ηρακλή. Αλλά ο Ευρυσθέας τον ανάγκασε να τα διώξει. Τότε οι Ηρακλείδες πήγαν στην Αθήνα, όπου βασίλευε ο Θησέας (κατ' άλλους οι απόγονοί του), και του ζήτησαν άσυλο.
Πολυπρακτορικά Συστήματα

Έννοια

Τα πολυπρακτορικά συστήματα αποτελούνται από πράκτορες και το περιβάλλον τους. Τυπικά, η έρευνα των ΠΠΣ αναφέρεται σε πράκτορα-λογισμικό. Ωστώσο, οι πράκτορες σε ένα πολυπρακτορικό σύστημα μπορούν να είναι είτε ρομπότ είτε άνθρωποι είτε ομάδες ανθρώπων. Ένα ΠΠΣ μπορεί να περιέχει συνδιαζόμενα ομάδες με ανθρώπους και πράκτορες.
Οι πράκτορες μπορεί να διαιρεθούν σε τύπους από απλούς σε πολύπλοκους. Οι κατηγορίες περιλαμβάνουν:
Νησιά του Μαρμαρά

Τα Νησιά του Μαρμαρά είναι ένα από τα δύο νησιωτικά συμπλέγματα της Προποντίδας. Βρίσκονται στο δυτικό της τμήμα, βορειοδυτικά της χερσονήσου της Κυζικηνής. Η συστάδα περιλαμβάνει τέσσερα κατοικημένα νησιά και τρία μικρότερα ακατοίκητα. Τα κατοικημένα νησιά είναι το νησί του Μαρμαρά (ή Προκόννησος), η Κούταλη (Ekilnik), η Αφησιά (Avsa) και η Αλώνη (Pasalimani). Μεγαλύτερο νησί του συμπλέγματος είναι το νησί του Μαρμαρά, το οποίο είναι και το βορειότερο. Νοτιότερά του βρίσκεται η Κούταλη, το μικρότερο κατοικημένο νησί του συμπλέγματος, νοτιότερα η Αφησιά και ανατολικότερά της, δίπλα στην Κυζικηνή χρσόνησο, βρίσκεται η Αλώνη. Τα νησιά αυτά ανήκουν στην Τουρκική επαρχία Μπαλικεσίρ. 
Τα νησιά του Μαρμαρά είχαν κυρίως ελληνικό πληθυσμό μέχρι το 1922. Οι περισσότεροι κάτοικοί τους με την ανταλλαγή των πληθυσμών εγκαταστάθηκαν στην Αττική, στην Χαλκιδική, στην Λήμνο και στο Αίγιον, στους προσφυγικούς οικισμούς, Νέα Παλάτια, Νέα Κούταλη, Νέα Αφησιά, Νέος Μαρμαράς και στον προσφυγικό Συνοικισμό Αιγίου.
Ντάρσι Νέτο

Βιογραφικό

Ο Νέτο γεννήθηκε στις 7 Φεβρουαρίου του 1981 , έχει ύψος 174 εκατοστά και αγωνίζεται στη θέση του δεξιού μπακ. Στο παρελθόν έχει αγωνιστεί σε αρκετές ομάδες του βραζιλιάνικου πρωταθλήματος με κυριότερες την Παρανά , τη Φλουμινένσε , τη Μποταφόγκο και την Σάντος.

Άρης Θεσσαλονίκης

Ο Νέτο ήρθε στον Άρη το 2007, γίνοντας γρήγορα μέλος της βασικής εντεκάδας. Στον Άρη έπαιξε από το 2007 μέχρι το 2012 όπου και επέστρεψε-μετά από μια απουσία τεσσάρων χρόνων- τον Ιούλιο του 2016.
Είναι από τους πλέον δημοφιλείς παίκτες του συλλόγου που έχουν συνδέσει το όνομα τους με την ιστορία του. Ο ίδιος έχει δηλώσει οπαδός του Άρη και το Κλέανθης Βικελίδης ως το σπίτι του. Το Σεπτέμβριο του 2017 δήλωσε ότι θα παραμείνει στην Ελλάδα και τη Θεσσαλονίκη μετά το τέλος της καριέρας του θέλοντας να βοηθήσει τον ΆΡΗ από άλλο πόστο.
TRT 3

Εισαγωγή

Το TRT 3 ξεκίνησε τις δοκιμαστικές εκπομπές στις 2 Οκτωβρίου 1989 ως "3. Kanal" και είναι πλέον ο τρίτος τηλεοπτικός σταθμός της TRT. Τα προγράμματα του TRT 3 αποτελούνται κυρίως από αθλητικές μεταδόσεις. Εκτός αυτού, το TRT 3 μεταδίδει προγράμματα σε γλώσσες και διαλέκτους που εξακολουθούν να μιλούνται σήμερα στην καθημερινή ζωή του τουρκικού λαού.

Μετάδοση HD

Το TRT 3 HD ήταν το πρώτο κανάλι υψηλής ευκρίνειας του TRT για τους θερινούς Ολυμπιακούς Αγώνες του 2008. Ξεκίνησε στις 8 Αυγούστου 2008 και έκλεισε στις 24 Αυγούστου 2008.
Παναγία Βρεφοκρατούσα (14ος αι) Βυζαντινό Μουσείο

Περιγραφή

Η Παναγία βρεφοκρατούσα είναι βυζαντινή εικόνα διαστάσεων 82Χ58 εκ. και εκτίθεται στο Βυζαντινό και Χριστιανικό Μουσείο.Ο καλλιτέχνης επιχειρεί να αποδώσει τα πρόσωπα πιο ζωντανά παρά για την ομορφιά τους.Χαρακτξριστική είναι η αντίθεση των ρόδινων χρωμάτων και των πράσινων σκιών.
Βάρδας Φωκάς ο πρεσβύτερος

Βιογραφία

Ο Οίκος του ήταν από τους πιο μεγάλους της αριστοκρατίας της Μικράς Ασίας. Ήταν διαπρεπής στρατηγός με διακεκριμένη υπηρεσία στην Ιταλία. Το 917 συμμετείχε υπό τις διαταγές τού μεγαλύτερου αδελφού του Λέοντα στην καταστροφική μάχη της Αγχιάλου, όπου νίκησε ο Συμεών Α΄ της Βουλγαρίας. 
Το 941 ήταν κυβερνήτης του θέματος των Αρμενιακών (Αρμενίων), θέμα που περιελάμβανε και την Παφλαγονία. Το έτος αυτό οι Ρως, υπό τον ηγεμόνα τους Ιγκόρ πρίγκιπα του Κιέβου επιτέθηκαν στην Αυτοκρατορία. Όταν αποκρούστηκαν στην Κωνσταντινούπολη, στράφηκαν στη Βιθυνία και τη λεηλάτησαν. Ο Βάρδας τους συγκράτησε από το να κάνουν περισσότερη ζημία με τοπικές πολιτοφυλακές, ώσπου ήλθε ο βυζαντινός στρατός υπό τον Ιωάννη Κουρκούα και τους εκδίωξε.
Διορίστηκε το 945 Δομέστικος των Σχολών (Διοικητής των Στρατευμάτων) της Ανατολής από τον αυτοκράτορα Κωνσταντίνο Ζ΄ των Μακεδόνων. Από αυτή τη θέση δεν έκανε μεγάλη πρόοδο εναντίων των αραβικών δυνάμεων, καθώς ηττήθηκε επανειλημμένα από τον Σαΰφ αλ-Ντάουλα εμίρη του Χαλεπίου. Το 953 ηττήθηκε και πληγώθηκε σοβαρά από τον Σαΰφ στη μάχη του Μαράς και έπειτα από περαιτέρω ήττες, αντικαταστάθηκε από τον γιο του Νικηφόρο Β΄ το 955/956.
Όταν ο Νικηφόρος Β΄ ανέλαβε το σκήπτρο της βασιλείας, τον τίμησε με το αξίωμα του καίσαρα, ένα βαθμό κάτω από τον Αυτοκρατορικό τίτλο. Το 968 απεβίωσε σε ηλικία 90 ετών.
Freies Netz Süd (οργάνωση)

Το Freies Netz Süd ήταν μία από τις μεγαλύτερες νεοναζιστικές οργανώσεις της Γερμανίας, όπως αναγράφει η αναφορά της Υπηρεσίας για την Προστασία του Συντάγματος προς το Ομόσπονδο Κρατίδιο της Βαυαρίας. Τα μέλη της οργάνωσης Σεμπάστιαν Σμάους και Ματιάς Φίσερ επισκέφτηκαν τη Βουλή των Ελλήνων την 1 Φεβρουαρίου 2013, προσκεκλημένοι από το ελληνικό κόμμα. Χρυσή  Αυγή. Είχε προηγηθεί επίσκεψη των μελών της Χρυσής Αυγής στη Νυρεμβέργη τον Νοέμβριο του 2012. Η λειτουργία του Freies Netz Süd απαγορεύτηκε από το υπουργείο Εσωτερικών της Βαυαρίας τον Ιούλιο του 2014 και στελέχη του συγκρότησαν την οργάνωση «Der Dritte Weg» (Ο Τρίτος Δρόμος).
Ρενέ Ουίγκ

Βιογραφικό

Σπούδασε φιλοσοφία και αισθητική στο πανεπιστήμιο της Σορβόννης και τη σχολή του Λούβρου. Έγινε έφορος της πινακοθήκης του Λούβρου το 1930, και μετέπειτα προήχθη σε αρχι-έφορο και καθηγητή στη σχολή του Λούβρου το 1936 ενώ ήταν μόνο 30 ετών. Ίδρυσε τις καλλιτεχνικές επιθεωρήσεις L’Amour de l’Art και Quadrige. Ήταν από τους πρώτους στη Γαλλία που δημιούργησαν ταινίες σχετικά με την τέχνη, όπως την ταινία Rubens -με θέμα τον ζωγράφο Πέτερ Πάουλ Ρούμπενς- η οποία και βραβεύτηκε στο Διεθνές Φεστιβάλ Κινηματογράφου Βενετίας.
Κατά τη διάρκεια του Β´ Παγκοσμίου Πολέμου οργάνωσε την μετακίνηση των πινάκων του Λούβρου προς στη μη κατεχόμενη από Γερμανούς ζώνη την οποία διαχειρίζονταν η κυβέρνηση του Βισύ, και ανέλαβε την προστασία τους έως την απελευθέρωση της Γαλλίας. Το 1950 εκλέχθηκε μέλος του Κολεγίου της Γαλλίας, λαμβάνοντας την έδρα της ψυχολογίας των πλαστικών τεχνών. Το 1974 ανέλαβε τη θέση του διευθυντή του μουσείου Ζάκμαρτ-Αντρέ. Επίσης έγινε πρόεδρος της διεθνούς επιτροπής εμπειρογνωμόνων της ΟΥΝΕΣΚΟ για τη διάσωση της Βενετίας, καθώς και υπηρέτησε στο καλλιτεχνικό συμβούλιο των μουσείων της Γαλλίας.
On Parole

Ιστορία του δίσκου

Η αρχική σύνθεση των Motörhead περιελάμβανε τον Lemmy στα φωνητικά και το μπάσο, τον Λάρι Γουόλις στην κιθάρα και τον Λούκας Φοξ στα τύμπανα. Οι πρώτες τους ηχογραφήσεις, το Σεπτέμβριο του 1975 περιελάμβαναν τα κομμάτια "Motörhead", "Lost Johnny", "On Parole" και "Iron Horse / Born to Lose". Το χειμώνα του 1975, ο Φοξ αντικαταστάθηκε από τον Φιλ "Philthy Animal" Τέιλορ ο οποίος έπαιξε και πάλι τα τύμπανα για τις συγκεκριμένες ηχογραφήσεις, με εξαίρεση το τραγούδι "Lost Johnny", λόγω του ότι ο Τέιλορ συνελήφθη μεθυσμένος, πριν προλάβει να μεταβεί στο στούντιο.

Το άλμπουμ περιλαμβάνει τρία τραγούδια τα οποία είχε γράψει ο Lemmy για το προηγούμενο συγκρότημα του, τους Hawkwind, δύο διασκευές στο "City Kids" των Pink Fairies και το "Leaving Here", όπως και τα "Vibrator" και "Fools" τα οποία είχε γράψει και τραγούδησε ο Γουόλις.

Η δισκογραφική εταιρεία "United Artists" αποφάσισε να μην κυκλοφορήσει το δίσκο θεωρώντας ότι δε θα γνώριζε εμπορική επιτυχία, με αποτέλεσμα οι Motörhead να κυκλοφορήσουν το ομώνυμο άλμπουμ τους μέσω της "Chiswick", ένα χρόνο αργότερα. Παρ' όλα αυτά, μετά την κυκλοφορία του δίσκου "Bomber" το 1979 και αφού το συγκρότημα είχε γνωρίσει μεγάλη επιτυχία, η "United Artists" αποφάσισε να πραγματοποιήσει την κυκλοφορία, με το άλμπουμ να ανεβαίνει στο # 65 των βρετανικών τσαρτ, παραμένοντας στο Top-75 για δύο εβδομάδες.
Ατμόπλοιο

Ατμόπλοιο Α/Π (Steam ship S/S ή Steamer) ονομάζεται το πλοίο που χρησιμοποιεί, για τη πρόωσή του, ατμομηχανή.
Τα ατμόπλοια αντικατέστησαν τα σκάφη που κινούνταν με ιστία, τα ιστιοφόρα. Το πρώτο πλοίο που κατασκευάστηκε να κινείται με ατμομηχανή ήταν το τροχήλατο πλοίο «Κλερμόντ» το 1807, κατασκευαστής του οποίου ήταν ο Ροβέρτος Φούλτον. Το 1820 η χρήση του ατμού στα πλοία άρχισε να γενικεύεται. Από δε το 1850 που άρχισε η ευρύτερη εφαρμογή (εγκατάσταση) του διαμήκη ελικοφόρου άξονα, αντί του εγκάρσιου των τροχήλατων, ο εκτοπισμός των ιστιοφόρων αφενός αλλά και αυτών των ατμοκίνητων τροχήλατων αφετέρου διαγράφονταν πλέον ως δεδομένος. Οι πρώτες ατμοτουρμπίνες (ατμοστρόβιλοι) που τοποθετήθηκαν σε πλοίο ήταν το 1907, στο αγγλικό υπερωκεάνειο «Μαυριτάνια».
Από ναυπηγικής πλευράς η εμφάνιση των ατμόπλοιων οδήγησε στο διαχωρισμό ναυπήγησης φορτηγών πλοίων και επιβατηγών πλοίων που αποτέλεσαν έκτοτε τους δύο βασικούς κλάδους στη ναυτιλία.
Αλί Ντεμί

Δράση στην Αλβανία

Ο Αλί Ντεμί φοίτησε στο Λύκειον, στα Τίρανα της Αλβανίας. Το 1939 συμμετείχε σε αντιφασιστικές διαδηλώσεις στα Τίρανα, ενώ έλαβε μέρος στην ίδρυση του αλβανικού κομμουνιστικού κόμματος. Φυλακίστηκε και καταδικάστηκε σε θάνατο από τις ιταλικές δυνάμεις Κατοχής, ωστόσο απέδρασε και εντάχθηκε στις αντιστασιακές δυνάμεις της Αλβανίας. Σκοτώθηκε το 1943 κατά τη διάρκεια σύγκρουσης με τα γερμανικά στρατεύματα Κατοχής στην περιοχή της Αυλώνας.

Υστεροφημία

Τον Μάιο του 1944, ο Ελληνικός Λαϊκός Απελευθερωτικός Στρατός δημιούργησε και ονόμασε προς τιμήν του μια μικτή μονάδα αποτελούμενη από Έλληνες και Τσάμηδες, το Δ΄ Τάγμα «Αλί Ντεμί» του 15ου συντάγματος του ΕΛΑΣ.
Ακόμη, η οδός Αλί Ντεμί καθώς και η συνοικία Αλί Ντεμί στα Τίρανα, έλαβαν την ονομασία τους προς τιμήν του.
Αγγελής Μελετόπουλος

Βιογραφικά στοιχεία

Γιος του μεγαλεμπόρου Χριστόδουλου Μελετόπουλου, αναδείχθηκε γρήγορα σε πρόκριτος του Αιγίου και προεστός της Πελοποννήσου. Στάλθηκε στην Κωνσταντινούπολη ως βεκίλης με σκοπό την εκπροσώπηση της Πελοποννήσου στην Υψηλή Πύλη. Μυήθηκε στην Φιλική Εταιρεία ενώ κατά τη διάρκεια της επανάστασης οργάνωσε σώμα στρατού, του οποίου την αρχηγία παρέδωσε στον γιο του, Δημήτριο.
Ήταν παντρεμένος με την Αναστασία Χαραλάμπη, κόρη της ισχυρής στρατιωτικής οικογενείας, και είχε αποκτήσει έξι παιδιά μεταξύ των οποίων τον Δημήτριο Μελετόπουλου, την Ελένη, σύζυγο Νικολάου Φλογαΐτη και την Αικατερίνη, σύζυγο Αναστασίου Λόντου.
Γενικό Ταχυδρομείο της Μελβούρνης

 Περιγραφή

Το κτίριο καταλαμβάνει τη βορειο-ανατολική γωνία της διασταύρωσης των οδών Elizabeth και Bourke. Ο σχεδιασμός εκφράζει την κλασσική αρχιτεκτονική λόγω της χρήσης Δωρικών κολόνων στο πρώτο επίπεδο που κατασκευάστηκε μεταξύ 1859-67. Το δεύτερο επίπεδο αποτελείται από κολόνες Ιωνικού ρυθμού και το τρίτο επίπεδο από κολόνες Κορινθιακού ρυθμού. Το φυσικό παρουσιαστικό του κτιρίου είναι εμφανώς αναγνωρίσιμο από την επιλογή των Δωρικών, Ιωνικών και Κορινθιακών στρώσεων στα επίπεδά του. Το εσωτερικό του ταχυδρομείου είναι έκφραση του παρελθόντος, μιας και η ταχυδρομική αίθουσα χρησιμοποιήθηκε λειτουργικά για την ταξινόμηση ταχυδρομείου προς επιχειρήσεις. Η πρόσοψη είναι φτιαγμένη από πέτρα. Ο σκοπός της αναδιαμόρφωσής του στα τέλη του 20ου αιώνα, ήταν η αναζωογόνηση του κτιρίου που ανήκει στην Εθνική κληρονομιά, ενώνοντας τα καταστήματά του με τους δημόσιους χώρους και τα πεζοδρόμια και δίνοντας πρόσβαση σε τμήματα του κτιρίου που πριν δεν ήταν ανοιχτά στο κοινό.
Πόρτο Καρράς

Ιστορία

Χτίστηκε τη δεκαετία του 1970 από τον εφοπλιστή Ιωάννη Καρρά. Η μελέτη έγινε αρχικά από τον αρχιτέκτονα Βάλτερ Γκρόπιους, ο οποιος όμως πέθανε το 1969. Tον Ιούνιο του 2003 φιλοξένησε τη Σύνοδο Κορυφής της Ευρωπαϊκής Ένωσης, στο οποίο παρουσιάστηκε το προσχέδιο του Ευρωπαϊκού Συντάγματος. Κατά τη διάρκεια της Συνόδου το ξενοδοχείο πολιορκήθηκε από χιλιάδες διαδηλωτών κατά της Ευρωπαϊκής Ένωσης, με σχετικά σοβαρά επεισόδια στον γύρω χώρο. Κάθε χρόνο διοργανώνονται ιστιοπλοϊκοί αγώνες, ενώ κάθε καλοκαίρι λαμβάνει χώρα το ομώνυμο Φεστιβάλ με πλήθος καλλιτεχνικών εκδηλώσεων.
BMW E90

Ονοματολογία

Για πρώτη φορά στην ιστορία της Σειράς 3, χρησιμοποιήθηκαν ξεχωριστοί κωδικοί για την κάθε εκδοχή αμαξώματος, καθώς το 4-πορτο sedan ονομαζόταν E90, η έκδοση Touring (station wagon) έφερε τον κωδικό E91, η Coupé αναφερόταν επίσημα ως Ε92 και η Cabrio ως Ε93. Μάλιστα λόγω αυτής της ποικιλίας ονομάτων, συχνά χρησιμοποιείται ο κωδικός E9X ως γενική αναφορά στην 5η γενιά της Σειράς 3.
Ακνταγμαντενί

Ιστορία μέχρι το 1923

Τα αργυρωρυχεία του Ακ Νταγ άρχισαν να λειτουργούν το 1815.
Η ακμαία ελληνική κοινότητα της πόλης ιδρύθηκε το 1832, λίγα χρόνια μετά την ανακάλυψη των μεταλλείων και εκκλησιαστικά ανήκε στη μητρόπολη Χαλδίας. Αριθούσε 5.000 κατοίκους, από τους 8.000 συνολικό πληθυσμό της κωμόπολης και έγινε πνευματικό και εμπορικό κέντρο της περιοχής. Το 1895, ο Βρεταννός πρέσβης Sir Charles Wilson σημείωνε ότι όλοι οι μεταλλωρύχοι των αργυρωρυχείων της περιοχή ήταν Έλληνες. Όλο το εμπόριο βρισκόταν  στα  χέρια  των  Ελλήνων των οποίων τα σιδηρουργεία και τα  αμαξοποιεία  εξυπηρετούσαν πάνω από 180 ελληνικά και τουρκικά χωριά. Αυτός ήταν ο λόγος που, κατά τον Γεώργιο Κ. Φωτιάδη, «όταν έφυγαν οι Έλληνες νεκρώθηκαν τα πάντα».
Ή γλώσσα που μιλούσαν ανήκε στην ποντιακή διάλεκτο και συγκεκριμένα στο ιδίωμα της Χαλδίας, με λίγες παραλλαγές.
Πρόεδρος της Γαλλικής Πολυνησίας

Ακολουθεί κατάλογος με τα πρόσωπα που διετέλεσαν Πρόεδροι της Γαλλικής Πολυνησίας από το 1984, όταν συστάθηκε το αξίωμα του Προέδρου της Κυβέρνησης. Πρώτος πρόεδρος διετέλεσε ο Γκαστόν Φλος, υπηρετώντας από το 1974 ως το 1987 και μετά έγινε ξανά πρόεδρος, υπηρετώντας από το 1991 ως το 2004, από το 2004 ως το 2005 , το 2008, το 2009 και από το 2013 ως το 2014. Επίσης, ο Όσκαρ Τεμαρού υπηρέτησε πολλές θητείες στο αξίωμα, το 2004, από το 2005 ως το 2006 , από το 2007 ως το 2008, το 2009 και από το 2011 ως το 2013.
Πανελλήνιοι κολυμβητικοί αγώνες 1936

Οι πανελλήνιοι κολυμβητικοί αγώνες του 1936 διεξήχθησαν στις 13 - 14 Σεπτεμβρίου 1936, στο Τουρκολίμανο.
Λαδίσλαος ο Φαλακρός

Βιογραφία

Ήταν γιος τού Μιχαήλ δούκα της Νίτρα και της συζύγου του από τον Οίκο των Κομητοπούλων. Αδελφός τού Μιχαήλ ήταν ο Γκέζα, πατέρας τού Στεφάνου Α΄.
Είναι ο μόνος γνωστός αδελφός τού Βαζούλ, δούκα που εξεγέρθηκε και τυφλώθηκε με διαταγή τού εξαδέλφου τους Στεφάνου Α΄ πρώτου βασιλιά της Ουγγαρίας το 1031/2. Ο Στέφανος Α΄ έγινε άγιος· από τον Βαζούλ κατάγονται όλοι οι επόμενοι βασιλείς της Ουγγαρίας. Μερικοί μεσαιωνικοί χρονικογράφοι, για να κρύψουν ότι οι βασιλείς κατάγονται από κάποιον που τυφλώθηκε από τον άγιο πρώτο βασιλιά, έγραψαν ότι αυτοί κατάγονται από τον Λαδίσλαο τον Φαλακρό.
Ο Γιαν Στάινχυμπελ και άλλοι ιστορικοί της εποχής μας αναφέρουν, ότι ήταν δούκας της Νίτρα, που διαδέχθηκε τον Μιχαήλ ή τον Γκέζα και ήταν υποτελής της Πολωνίας, αλλά αυτό δεν το υποστηρίζουν όλοι οι ερευνητές.
Φρειδερίκος Κάρολος της Έσσης

Βιογραφία

Ο Φρήντριχ-Καρλ-Λούντβιχ-Κονσταντίν γεννήθηκε στο οικογενειακό μέγαρο Γκουτ Πάνκερ, στο Πλεν του Χόλσταϊν. Ήταν ο τρίτος γιος του Φρειδερίκου-Γουλιέλμου Β΄ τιτουλάριου εκλέκτορα της Έσσης και της Άννας των Χοεντσόλερν, κόρης του Καρόλου πρίγκιπα της Πρωσίας. 
Στις 9 Οκτωβρίου 1918 το Κοινοβούλιο της Φινλανδίας τον εξέλεξε βασιλιά της χώρας και ένα στέμμα φτιάχθηκε για την περίσταση. Ένα μήνα μετά παραιτήθηκε ο Γουλιέλμος Β΄ αυτοκράτορας της Γερμανίας και έληξαν οι μοναρχίες στη Γερμανία. Είναι η λήξη του Α΄ Παγκοσμίου Πολέμου. Ο Γουλιέλμος Β΄ ήταν αδελφός της Μαργαρίτας, συζύγου του Φρειδερίκου-Καρόλου. Τότε επιφανείς Φινλανδοί θεώρησαν ακατάλληλη την επιλογή και πριν φθάσει στη Φινλανδία και αναλάβει βασιλιάς, η χώρα αποφάσισε στις 14 Δεκεμβρίου 1918 Δημοκρατικό καθεστώς· ο Φρειδερίκος-Κάρολος το κατανόησε. Έμεινε τιτουλάριος βασιλιάς της ως το τέλος του.
Ο πατέρας του απεβίωσε το 1884 και τον διαδέχθηκε ο πρωτότοκος αδελφός του Φρειδερίκος-Γουλιέλμος Γ΄, που όμως ετελεύτησε το 1888 αδόκητα. Τον διαδέχθηκε ο δευτερότοκος αδελφός του Αλέξανδρος-Φρειδερίκος, που είχε ακουστική αναπηρία εκ γενετής, έτσι παραιτήθηκε το 1925 και τον διαδέχθηκε ο Φρειδερίκος-Κάρολος ως τιτουλάριος εκλέκτορας της Έσσης. 
Όταν ετοιμαζόταν για να ταξιδέψει στη Φινλανδία, ο πρωτότοκος γιος του Φίλιππος υπηρετούσε στο στρατό και ο δίδυμος με αυτόν Βόλφγκανκ θα ακολουθούσε τον πατέρα του, μάλιστα μία Φινλανδή θα γινόταν σύζυγος τού Βόλφγκανκ. Ο Φρειδερίκος-Κάρολος φαίνεται να προόριζε τον Βόλφγκανγκ για διάδοχό του εκεί, αν και ήταν ο δευτερότοκος γιος του. Ωστόσο ο πρωτότοκος διαδέχεται τον πατέρα του σε όλα τα αξιώματα, έτσι τιτουλάριος βασιλιάς της Φινλανδίας θεωρείται ο Φίλιππος.
Ρέγκενσμπουργκ

Οικονομία

Η αυτοκινητοβιομηχανία BMW διαθέτει μια μονάδα παραγωγής στο Ρέγκενσμπουργκ. Η μονάδα παραγωγής της BMW στο Ρέγκενσμπουργκ παράγει 3-series 1-series αυτοκίνητα. Άλλες μεγάλες εταιρίες είναι η Siemens με τη θυγατρική της Osram Opto-Semiconductors και Siemens VDO (πλέον Continental AG) με τα κεντρικά γραφεία του αντιπροσώπου της εμπορείας αυτοκινήτων. Η Infineon, η πρώην συνεργάτης της Siemens, διαθέτει ένα μεσαίου μεγέθους εργοστάσιο στο Ρέγκενσμπουργκ. Άλλες γνωστές εταιρίες όπως η Maschinenfabrik Reinhausen, η Toshiba ή η Krones έχουν χτίσει εργοστάσια μέσα ή έξω από το Ρέγκενσμπουργκ. Η Amazon έχει επίσης το τμήμα εξυπηρέτησης πελατών της για την Γερμανία στο Regensburg.
Το Πανεπιστήμιο του Ρέγκενσμπουργκ παίζει έναν εξίσου σημαντικό ρόλο στην οικονομία του Ρέγκενσμπουργκ. Ορισμένες Hightech-Biotech εταιρίες επίσης ιδρύθηκαν στο Ρέγκενσμπουργκ και έχουν τα γραφεία και τα εργαστήριά τους στο "BioPark".
Η CipSoft GmbH είναι μια εταιρεία βιντεοπαιχνιδιών με έδρα το Ρέγκενσμπουργκ.
Στο Ρέγκενσμπουργκ δραστηριοποιείται η OTTI, το Ινστιτούτο Τεχνολογίας της Ανατολικής Βαυαρίας.

Μεταφορές

Το Regensburg Hauptbahnhof (κεντρικός σταθμός) είναι συνδεδεμένο μέσω γραμμών με το Μόναχο, τη Νυρεμβέργη, το Πασσάου, το Χοφ και το Ίνγκολσταντ και το Ούλμ. Είναι εύκολα προσβάσιμο από το Μόναχο μέσω τρένου, το οποίο παίρνει περίπου 1.5 ώρα. Από την πόλη περνούν επίσης δύο αυτοκινητόδρομοι, ο A3 από τη Κολωνία και τη Φρανκφούρτη στη  Βιέννη, και ο A93 από το Μόναχο στη Δρέσδη. Η πόη συνδέεται επίσης με την "Bundesstraßen", και πιο συγκεκριμένα την B8, την B15, και την B16.
Η τοπική μεταφορά καλύπτεται από ένα ασταμάτητο δίκτυο λεωφορείων που διαχειρίζεται η RVV (Regensburger Verkehrsverbund).
Βαλκανικοί Αγώνες Στίβου 1959

Οι 18οι Βαλκανικοί Αγώνες Στίβου 1959 έγιναν στο Βουκουρέστι από 19 ως 21 Σεπτεμβρίου. Μετείχαν οι πέντε βαλκανικές χώρες εκτός από την Αλβανία. Στα γυναικεία αγωνίσματα δεν μετείχε ούτε η Ελλάδα. Νικήτρια τόσο στους άνδρες όσο και στις γυναίκες αναδείχθηκε η διοργανώτρια Ρουμανία.